במערב אין כל חדש (סרט, 1930)

במערב אין כל חדש (באנגלית: All Quiet on the Western Front) הוא סרט קולנוע בשחור-לבן מ-1930 בבימויו של לואיס מיילסטון, אשר זכה בפרס אוסקר לסרט הטוב ביותר ובפרס אוסקר על הבימוי. הסרט התבסס על הספר "במערב אין כל חדש" שנכתב ב-1929, על ידי הסופר הגרמני אריך מריה רמרק ומתאר את חוויותיו כחייל במלחמת העולם הראשונה. הסרט הפציפיסטי מראה את הזוועה של המלחמה ואת חוסר ההיגיון שבה. חוליות אס אה נאציות מנעו בכוח את הקרנת הסרט באולמות, וב-1933 הספר היה אחד מהספרים שנאסרו לקריאה על ידי הנאצים ונשרפו בהפגנתיות.

ב-1990 צורף הסרט למאגר הסרטים לשימור של ארכיון הסרטים הלאומי של ארצות הברית על רקע היותו נכס תרבותי והיסטורי. ב-1998, נכלל הסרט במקום 54 ברשימת 100 הסרטים הטובים ביותר מטעם מכון הסרטים האמריקאי, אך בדירוג השני שנערך ב-2007 לא נכלל הסרט ברשימה זו.

ב-1979 הופק בממלכה המאוחדת סרט טלוויזיה באותו השם שהתבסס אף הוא על הספר של אריך מריה רמרק.

עיבוד נוסף של הספר יצא לאקרנים בשנת 2022.

עלילה 
הסרט מתחיל בכיתתו של הדמות הראשית, פול באומר, שבה המורה נואם בהתלהבות נאום פטריוטי לתלמידיו המסיימים את לימודיהם והולכים להתגייס לצבא. ההזיות הרומנטיות על הצבא של חברי הכיתה נשברות במהירות במהלך האימון הקצר אבל קפדני שלהם תחת רב"ט פוגעני בשם הימלסטוס, אשר מודיע להם ישירות, "אתם הולכים להיות חיילים-וזה הכל."

לאחר מכן, הם מגיעים לקו החזית, שבו שוררת אנרכיה רבה וחוסר סדר. מיד הם מתחילים להילחם ורבים מהחיילים נהרגים. אחרי הקרב החיילים ששרדו הולכים לאכול וכל אדם מקבל מנה כפולה, בגלל מספר ההרוגים הרב.

יום אחד, רב"ט הימלסטוס מגיע לחזית ונהרג מיד. בהתקפה על בית קברות, פול דוקר חייל צרפתי, אך מוצא את עצמו לכוד בתוך בור עם אדם גוסס במשך לילה שלם. במשך כל הלילה, הוא מנסה נואשות לעזור לצרפתי, אבל נכשל והצרפתי מת מפצעיו. הוא בוכה בכי מר ומתחנן לסליחה מהגופה.

אחרי שחזר לקרבות, פול נפצע ומפונה לבית חולים קתולי. הוא חוזר לחופשה בביתו, ונדהם על חוסר ההבנה של האזרחים בנוגע למלחמה - הוא שומע מהם כי הם חושבים שפריז הולכת להיכבש בקרוב, מה שרחוק מהמציאות. פול רואה את מורו מהתיכון נואם נאום פטריוטי בהתלהבות רבה בדומה לנאום בתחילת הסרט, דבר המכעיס ומעציב אותו.

בסצנה האחרונה, פול חוזר לקרבות בקו החזית. הוא רואה פרפר ממש מעבר לחפירה שלו. פול מחייך ומושיט יד כלפי הפרפר, אך הוא נחשף, והוא נורה ונהרג בידי צלף.

קישורים חיצוניים

 
 Universal, Germany, and ‘All Quiet on the Western Front’: A case study in crisis historiography, באתר necsus-ejms.org 

ערכים שבהם תבנית אתר רשמי אינה מתאימה להוספה אוטומטית
זוכי אוסקר: הסרט הטוב
סרטי מלחמת העולם הראשונה
סרטי שחור-לבן אמריקאיים
סרטים בשימור ספריית הקונגרס
סרטי אולפני יוניברסל
סרטים אמריקאיים מבוססי ספרים
סרטים אנטי-מלחמתיים
סרטים שצונזרו באוסטרליה
סרטים אמריקאיים משנת 1930
סרטים שהוחרמו על ידי גרמניה הנאצית